- Efeses
- <
- 3
- >

3
Pol selus usil umen onen ral min koakeil arvitei Siu
1 Ven tounah keil vasi koa Ahi mumoni en usite onami, inau navis ven kami. Ka kosa, namul en eim takeih ven umen koa Iesu Kristo sani minau keke mahitehiten more longlongien usili min kami koa mirvitei Siu. ✡ Efes 4:1; Plp 1:7,13; Flm 1:9 2 Namundemi keke kami milonge tuai keke Ahi rie lat more envatien onen minau en sise koa san umen enek minau keke maha mahit mesein more longlongien onen min kami. ✡ Kol 1:25 3 Kei vothot en lingkatien suai onen minau keke mailea eni. Koanik vi asa koa namutis usili havivi tuai en leta koanik. ✡ Efes 1:9-10; Kol 1:26 4 Ka munak kami mivuli asa koa namutisi, kami miheilea revi ileleien koa nakuri usil lingkatien suai onen Ahi usil Kristo. 5 Mulamu, Ahi rovit kileatei lingkatien suai onen min meatin keil ten out netan. Ka kosa, ka en Ninin onen, Ahi mul rie lati min eiloheh votut keil onen Iesu ka provet keil onen ten avong kosa keke availea eni. 6 Lingkatien suai onen Ahi mukok: ka en more longlongien onen usil asa koa Iesu Kristo mumoni, koakeil arvitei Siu amul akapil ral min Siu keil keke avamai avahi vangi meatin keil tas vasuval avi aven tas. Keil vasi umai avi titiali keil kati onen Ahi ka ikur tounah keil vasi koa amul en hen koa kei vat kati keke hesani min onen keil. ✡ Efes 2:13,18-19
7 En usite ten more longlongien koanik, Ahi sakin inau keke moum mini vatal min keihoen onen keke mahitehiteni. Anatin, Ahi rie lat more envatien onen minau suval vi sanien onen minau navong sakin inau numai navi meatin toumien onen. ✡ Kol 1:23,25 8 Avaseini keke inau natisa mok mulin meatin sav vasi keil onen Ahi, ka veni more envatien mul enau, kei maen inau makur more umen enek. Anatin, kei maen inau maha ven koakeil arvitei Siu ka mahitehiten more longlongien min keil. Namul navit usil tounah vasi keil koa atahos imok koa ka ven Kristo koa meatin tovuol kilea vahul vasi eni. ✡ 1Kor 15:9-10; Kal 1:16; Efes 1:7 9 Ahi mumon tounah vasi keil ka mumon lingkatien suai onen en avong telamu tuai. Ka kei maen inau mahit leini keke meatin vasi keil akilea avalong kilea eni. ✡ Rom 16:25; Kol 1:26 10 Kosa, Ahi mul mum ka en Sios onen keke vatie lati min ninin keil ka avat keil koa akur keihoen koa amul en teilang nesa keke meteisau onen musil sise keil houlu. ✡ 1Pit 1:12; Rom 11:33 11 Ahi mum en sise koanik musil rendemien koa kei ling kati mulamu tuai, ka mai vi anatin ka en Iesu Kristo, Asuv orer. 12 Ka veni roling demkatien orer en Iesu Kristo ka rokapil vituai ral mini, rokilea rehemai en veinan Ahi ka rehermetauntei vurohien onen. ✡ Rom 5:2; Hib 4:16; 10:19
13 Sakini, inau navis keke rendemien onami namottei ven mahien keil koa namul makuri ven kami en eim takeih ekek. Hetahos imok keke mihehasi kami veni namul nakuri vakataun usite onami. ✡ Kol 1:24
Pol vis eris keke me-Efeses keil ilei kilea more tounah keil koa Ahi mumoni en usite one
14 Navong namundem usil tounah keil koa Ahi Tata mumoni, namul naretengeiril en hisien en meten. 15 Veni kei vi Tata onen koakeil amul en out nesa ka koakeil amul en out netan koa amul aling demkatien one mul ien, ka akur ise ka ien. 16 Ahi, tounah keil koa akistal ien ven mari muohien ten hetetamenien onen houlu vis houlu mok. Ka namul navisi keke Ninin Votut onen hesakin tinomi hekeih tamun heka en keihoen onen. ✡ Kol 1:11 17 Navis keke Kristo hemoul en tinomi veni miling demkatien onami eni. Ka navis emun keke mihesakin sise ten envatien hemai hehi vatte ten moulien onami, ka sakien vasi keil onami hetie lati. ✡ Sion 14:23; Kol 1:23; 2:7 18 Munak hemukonek, kami ka meatin sav keil emun onen Ahi akilea availea revi keke envatien onen Kristo mariso vis mariso mok. ✡ Kol 2:2 19 Anatin, avaseini keke envatien onen mariso mok mulin asa koa meatin keil akilea avandem usili, navis Ahi houmon kami miheilea eni. Hesakini, rendemien ka sakien keil onen Ahi hemai hesien moulien onami. ✡ Kol 2:10
20 !Hemukonek, rehehati lat isen Ahi! Ka en keihoen koa mul mum en moulien orer ral mini, kei kilea voumon tounah keil houlu valin asa ir rokilea rovandemi usili vuo rovahisi veni. ✡ Kol 1:29 21 Rehehati lat isen hehina nesa veni kei mariso, ka kei mul mumon marmari tounah keil en Sios ka en Iesu Kristo. Kosa ka en avong keil koa mul mai, meatin vasi keil ihati lat isen hehina nesa heha vio … keite teni hetovuol. Anatin.

- Efeses
- <
- 3
- >

✡3:1: Efes 4:1; Plp 1:7,13; Flm 1:9

✡3:2: Kol 1:25

✡3:3: Efes 1:9-10; Kol 1:26

✡3:6: Efes 2:13,18-19

✡3:7: Kol 1:23,25

✡3:8: 1Kor 15:9-10; Kal 1:16; Efes 1:7

✡3:9: Rom 16:25; Kol 1:26

✡3:10: 1Pit 1:12; Rom 11:33

✡3:12: Rom 5:2; Hib 4:16; 10:19

✡3:13: Kol 1:24

✡3:16: Kol 1:11

✡3:17: Sion 14:23; Kol 1:23; 2:7

✡3:18: Kol 2:2

✡3:19: Kol 2:10

✡3:20: Kol 1:29

© 2011 Wycliffe Bible Translators, Inc.