- Mak
- <
- 13
- >

13
Iesu vit usil sakvisien keil ka avong takeih keil koa hemai✡ Mat 24:1-35; Luk 21:5-33
1 Navong Iesu mea ran Eim Votut, meatin tai onen vit, “Tiser, les tei mau more eim keil ten Eim Votut ka sakien koa amosan eni en more ahat keil.”
2 Ka Iesu vit kesi mini vit, “?Miles more eim keil ekek? Avong hemai koa ahat keil enek irkapiltei mun, meatin keil imai u rasilin keil vasi.”✡ Luk 19:44
3 Iesu ral min meatin keil onen avina en Hou Nei Olip, ka Iesu mul rondan en usite va en Eim Votut. Pita, Tiemes, Sion ka Andru telmai veni, keitel saseatel enges. 4 Keitel telvisi telvit, “?Hit visi min komeitel, tounah koa koviteni usil Eim Votut enek hekur out nengeis? ?Ka asa varei hekistal hetie lat avong koa tounah keil enek hemai hekur out?”
5 Iesu viteni min keitel vit, “Mihelei kat revi kami, ka minamaentei meatin etai naluvos kami. 6 Meatin houlu imai ka ihit keil umai en isok ihit, ‘!Inau navi Mesaea!’ Ka iluvos meatin keil hehi houlu.✡ Sion 5:43 7 Ka minandemkotei navong milonge keke vaeen keil amul vesesal ven kami, vuo mikur longlongien usil rea keil ka amul soutin. Tounah keil enek hemai somok hekistal, ka keil arvitentei avahit avong mai. 8 Out tai uas out sav, meteimal keil u ris teisav keil. Alu helu en out tei, ka amai heat meatin houlu. Tounah keil enek hesuval navong eisilin ahin mah, ka hekatau hekur tivava. Mahien teni hemai veah hemariso.✡ Aes 19:2; 2Kron 15:6
9 “Kami, mihelei kat revi kami enges. Avong mul mai koa meatin keil ihuli kat kami ka ikur kami miheha en kot. Keil uas kami mun en eim tahihiseien keil. Ka ven mimusil inau, umon kami mihelomal en meten hetetamen keil ka asuv houlu keil. Hesakini, miheilea mivahiten mormore longlongien usil hiasuvien onen Ahi min keil.✡ Mat 10:17-18 10 Veni helamu en tounah enek hekur out, longlongien enek heka vasi out imok. 11 Ka munak ihuli kat kami ka ikur kami miheha en kot, minandemkotei ven tounah koa mivahiteni. En avong teni, Ninin Votut hekataun kami en selusien. Hesakini, asa koa mihehiteni hervitei onami, kei heka ven Ninin Votut.✡ Mat 10:19-20; Luk 12:11-12
12 “Meatin keil imae lat tue kati keil keke uas keil imat, ka tata keil umoni hemukonek min titae keil. Ka titiali keil emun ihiles min tata ka mama one ka imae lat keil keke meatin keil u vini keil.✡ Maek 7:6 13 Meatin vasi keil tine heat kami veni mimusil inau. Ka kami koa mihelomal hekeih hetokol keite ten sakvisien keil enek, Ahi houtut moulien onami.✡ Mat 10:22; Sion 15:18-21
14 “Ka navong miheles ‘tounah tai koa tisaso en meten Ahi’ Daniel 11:31✡ Dan 9:27; 12:11 hel en out koa romaltei val ien, mal keke koakeil amul en provins ten out Sudea ikalah ilohosai ka ito suai en vatihou keil. (Kami koa milei usil selusien ekek, miheilea aneite teni.) 15 Munak meatin etai mul museh hae, avong hervinvintei vaha ris neim vakur etai tounah onen.✡ Luk 17:31 16 Ka munak meatin tai mum en ah, hervatei mun teim vakur etai eisin. 17 En avong enek, hetisa vareis min ahin keil koa ameas vuo koakeil arounat en tivava.✡ Luk 23:29 18 Ka mihehis min Ahi keke tounah keil enek herkistaltei en avong ten an tisa, 19 veni mahien en avong tatisa enek helohlin avong vasi keil ten out netan: en avong Ahi mumon out netan rokol kosa. Ka vati avong enek hetovuol emun en avong keil koa hemai veah.✡ Dan 12:11; Rev 7:14 20 Ka Ahi heta koteh etai hati avong tatisa keil ven meatin keil onen koa rie lat keil. Ven munak hermumontei, meatin hetovuol emun hemoul.”
21 “Ka en avong enek ihiteni ihit, ‘!Lesi, Mesaea koa Ahi rie lati keiek!’ vuo ‘!Lesi, mul keiva!’ Ka minakurtei anatin en selusien one. 22 Veni mesaea taluvosien keil ka provet taluvosien emun imai. Keil umon merikel ka isakin meatin houlu itimanin en keil. Keil isak visi avaluvos vis meatin keil onen Ahi, munak akilea avoumoni.✡ Dut 13:1-3; Rev 13:13 23 Sakini, mihelei kat revi kami, veni navit usil tounah vasi keil tuai koa hemai hekistal.
24 “Ka en hati avong enek koa avong tatisa keil enek hevus,
‘Meteiai hemai hemalikelik
ka avati hertitintei.’ Aesea 13:10
25 ‘Hitu keil imerang ran teilang,
ka tounah sav keil emun amul nesa,
Ahi hesakulul en keil.’ Aesea 34:4✡ Esek 32:7-8; Soel 2:10,31; 3:15; Rev 6:12-14; 8:12
26 Hevus, meatin keil iles ‘Natin Meatin hel hemita en mahmah keil ten out nesa’ Daniel 7:13✡ Mak 8:38; Rev 1:7 hetal min keihoen ka mari muohien onen. 27 Hesila angelo keil ikarahit out netan keke avalah ruain meatin keil koa Ahi rie lat keil avi onen, en usite tai ten out netan hetokol keite teni.”✡ Dut 30:4; Sak 2:6,10
28 Iesu vit risi min Pita keitel vit, “Mihekur hihiseien koa ten vati fik. Navong angoite so lati, mul son oute hau keil. Mukonek rokilea keke avong koa heite vakistal ien mai vesesal.✡ Mat 21:19; Mak 11:13 29 En vati sakien netin enek, navong miles tounah keil amul akur out, miheilea keke amairisien onak, Natin Meatin, mul vesesal. Anatin, mul tuai en voiteh. 30 Mikilea keke tounah keil enek hekur out helamu en avong meatin keil ten avong kosa imatmat vasi.* Vesesal sua hanumau elu (40) katau en matien onen Iesu, Siu keil amumon rea ral min kavmen ten out Rom. Sakini, meatin tavaeen keil ten out Rom umai, ka amu rasilin Eim Votut ka out keil koa Siu keil aro ien. Koanik mumon tounah koa Iesu vit luvati min keil eni en Mak 13 mai vi anatin. Ka Siu keil koa akur revi selusien koa mul en Mak 13:14-16, keil alei kilea asa mul mai ka lohosai, sakini amoul. Ka selusien onen Iesu en Mak 13 enek mul selus usil sakvisien ten avong ekor keil emun koa hemai veah. 31 Out netan ral min teilang mun hevuol, ka selusien onak sakras vavuol.”✡ Mat 5:18; Luk 16:17
32 Ka Iesu viteni vit, “Meatin tovuol vailea avong koa Natin Meatin hemai: angelo keil en out nesa arkileatei, vuo Natnali mun; Ahi Tamer enges kilea avong teni.✡ Umen 1:7 33 Mihelei kat revi kami ka mihesak mesei, ven mirkileatei avong koa kei hemai.✡ Mat 25:13 34 Hesuval koa hetamen tai lokovein teim sen keke vaha en out sav tai koa soutin. Sakini, ling meatin toumien keil onen avalosil kat tounah keil onen, ka avoumon umen savsav keil koa kei sani min keil. Ka kei koa lei kokoe en tounah onen hetosin amairisien onen.✡ Mat 25:14 35 Sakini, mihelei kat revi kami ven mireingeingen avong koa hetamen ten eim hemai ris eni: nahi en mendilah vuo en vongien; out helan vuo en visokon.✡ Luk 12:36-38 36 Munak hekistal, minatimanintei eni. Kei nalestei kami minamatil. 37 Asa naviteni min kami, naviteni min meatin keil vasi. !Mihelei kat revi kami!”

- Mak
- <
- 13
- >

✡^ Mat 24:1-35; Luk 21:5-33

✡13:2: Luk 19:44

✡13:6: Sion 5:43

✡13:8: Aes 19:2; 2Kron 15:6

✡13:9: Mat 10:17-18

✡13:11: Mat 10:19-20; Luk 12:11-12

✡13:12: Maek 7:6

✡13:13: Mat 10:22; Sion 15:18-21

✡13:14: Dan 9:27; 12:11

✡13:15: Luk 17:31

✡13:17: Luk 23:29

✡13:19: Dan 12:11; Rev 7:14

✡13:22: Dut 13:1-3; Rev 13:13

✡13:25: Esek 32:7-8; Soel 2:10,31; 3:15; Rev 6:12-14; 8:12

✡13:26: Mak 8:38; Rev 1:7

✡13:27: Dut 30:4; Sak 2:6,10

✡13:28: Mat 21:19; Mak 11:13

*13:30: Vesesal sua hanumau elu (40) katau en matien onen Iesu, Siu keil amumon rea ral min kavmen ten out Rom. Sakini, meatin tavaeen keil ten out Rom umai, ka amu rasilin Eim Votut ka out keil koa Siu keil aro ien. Koanik mumon tounah koa Iesu vit luvati min keil eni en Mak 13 mai vi anatin. Ka Siu keil koa akur revi selusien koa mul en Mak 13:14-16, keil alei kilea asa mul mai ka lohosai, sakini amoul. Ka selusien onen Iesu en Mak 13 enek mul selus usil sakvisien ten avong ekor keil emun koa hemai veah.

✡13:31: Mat 5:18; Luk 16:17

✡13:32: Umen 1:7

✡13:33: Mat 25:13

✡13:34: Mat 25:14

✡13:35: Luk 12:36-38

© 2011 Wycliffe Bible Translators, Inc.