- Hibru
- <
- 5
- >

5
1 Navong aling meatin tai mai vi asuv houlu onen pris keil, arie lati ran meatin keil keke voum ka valomal en meten Ahi en usite one. Sakini, kei kilea vasan sanien votut keil min Ahi en usite one, ka vouas buluk ka nani keil vakas motein meten Ahi keke naleletei mun natisa en keil ven tisaen keil one. 2 Ka veni asuv houlu onen pris keil emun vi meatin tai koa merau, kilea revi merauen onen meatin keil. Sakini, mul mum merau ral min koakeil arkilea revitei sise koa mal ka amusavoi neli en ualien one. ✡ Hib 2:17; 4:15 3 Ka veni asuv houlu onen pris keil emun vi meatin koa merau mukok, kei hou vini sipsip keil ven tisaen keil onen hetal min tisaen keil onen meatin sav keil emun. ✡ Lev 9:7; 16:6 4 Ka meatin romusiltei rendemien onen sasen enges keke vakur umen ten houhouen enek, ka Ahi enges mul rie lati, suval koa mumoni min Eron. ✡ Eks 28:1
5 Ka navong Kristo mai vi asuv houlu onen pris keil, romusiltei rendemien onen keke vahati lat isen. Ahi varei rie lati vakur umen enek vit,
“Keik kovi Natkuli,
ka kosa numai navi Tata onom.” Sam keil 2:7✡ Umen 13:33; Hib 1:5
6 Ka en out sav viteni mun vit,
“Keik kihi pris tai ten lisenges,
koa hesuval pris Melkisedek mulamu.” Sam keil 110:4✡ Hib 6:20; 7:17
7 En moulien onen en out netan, Iesu vis min Ahi ka peahi ven kataunien ral min si meten. Anatin, makul keih va min Ahi koa kilea voutut kei ran matien. Ka Iesu vouhou min Ahi, ling rendemien onen mul netan, ka ling moulien onen en hen. Sakini, Ahi raengon hisien keil onen. ✡ Mat 26:36-46; Mak 14:32-42; Luk 22:39-46 8 Ka avaseini kei vi Natin Ahi, Ahi viseini en sakien ten longkatien ka en longtisaen koa visu eni. 9-10 Ka navong Ahi lesi keke Iesu mal vinvin vasi, rie lati mai vi asuv houlu onen pris keil koa suval pris Melkisedek telamu.✡ Sam 110:4; Hib 5:6 En sakien enek, Iesu Kristo mai mutut koakeil vasi along kati ka mumon sise keke avakur moulien ten lisenges vaka ien.
Selkatien keke meatin keil analokoveintei demkatien one
11 Komai mekur tounah houlu koa emai vati mevahiteni min kami usil tounah keil enek, ka keih veah keke milong kilea eni veni rendemien onami memerau veah en usite ten tounah keil onen Ahi. 12 Avong vinvin keke kami mivamai tuai mivahi tiser keil keke mivahisein meatin sav keil en usite ten tounah keil ten demkatien. Ka avasieni vamukonek, nalesi navit mal keke kami mihekur rohtoh en hihiseien keil usil more longlongien onen Ahi avong tamun. Misuval titiali keil veah koa mirmatutei veah mivan anien koa keih, ka mimul misusu veah en hihiseien keil koa amerau asuval melek enges. ✡ 1Kor 3:1-3; 1Pit 2:2 13 Ka koakeil amul asusu en melek ten hihiseien keil koa amerau, avi tivava veah, ka arvinvintei keke avalong kilea asa koa Ahi mul viteni usil mukave meatin keil umai amal en meten. 14 Ka hihiseien keil koa keih neli asuval anien koa keih an koakeil amatu tuai. Koakeil enek akilea avalei kilea asa tahos ka asa tisa veni, en moulien one, lisenges amusil kat tounah koa akilea musil selusien onen Ahi.✡ Rom 16:19

- Hibru
- <
- 5
- >

✡5:2: Hib 2:17; 4:15

✡5:3: Lev 9:7; 16:6

✡5:4: Eks 28:1

✡5:5: Umen 13:33; Hib 1:5

✡5:6: Hib 6:20; 7:17

✡5:7: Mat 26:36-46; Mak 14:32-42; Luk 22:39-46

✡5:9-10: Sam 110:4; Hib 5:6

✡5:12: 1Kor 3:1-3; 1Pit 2:2

✡5:14: Rom 16:19

© 2011 Wycliffe Bible Translators, Inc.