- Pilipae
- <
- 3
- >

3
Maluen koa vi anatin en meten Ahi ka en sise ten demkatien
1 Sakini, tuak ka ahinkuli keil, avaseini asa koa hemai, mihesi kami en apiluen onami hetal min Asuv. Romeastei enau keke masel kat ris kami en tounah keil ekek, veni nakilea mul ring koe moulien onami. ✡ Plp 2:18; 4:4
2 Mihelei kat revi kami en tiser taluvosien keil koa amul aviteni keke meatin heha en vekahoi keke hemai hehi meatin kati onen Ahi. Koakeil enek amumon tounah koa tisa suval avi huli rendan keil. ✡ Sam 22:16,20; Rev 22:15 3 Ka ir rormundesintei sakien keil koa amumoni hae en aven meatin vasakin ir rovahi meatin keil kati onen Ahi. Vuo, ir rova en vekahoi koa vi anatin, veni rova netan min Ahi ka en Ninin Votut onen ka rosi ir ven apiluen orer ral min Iesu Kristo. ✡ Rom 2:29
4 Vahit ek vahati, inau mun nakilea maling desien onak en tounah keil vatinek koa meatin keil amul amumoni hae en ave. Anatin, munak meatin etai mundemi keke kei kilea valing desien onen en tounah koa amumoni hae en aven vasakini vamal en meten Ahi, inau namumoni tahos imok mulin kei. ✡ 2Kor 11:18 5 Veni inau nuva en vekahoi navong avong onak outel (8) semau.* Sen 17:1-27 mul viteni keke Ahi meng kat Ebraham keke ehon vasi keil koa avasi en vatiamal onen iha en vekahoi navong avong one outel (8) semau keke vatie lat hatkatien takeih onen ral mini. Inau navi koan Isrel navong avasi inau, ka naka en vatiamal onen Bensamin. Anatin, inau navi Hibru kati. Ka en usite ten mengkatien keil onen Siu keil, inau navi Farasi tai koa namusil katiati keih. ✡ Luk 1:59; 2:21; 2Kor 11:22; Umen 23:6; 26:5 6 Ka veni ek vati mok masakin meatin sav keil avousil mengkatien keil ekek, nasan mahien houlu en koakeil ten Sios onen Iesu Kristo veni namundemi asak visi avasakin mengkatien keil onen Ahi avavupuol.✡ Umen 9:1-2 Ka en usite koa meatin tai kilea vamal en meten Ahi munak housil kat mengkatien keil onen enges, tounah tovuol avahotini vatisa enau. ✡ Umen 8:3; 22:4; 26:9-11
7 Ka avaseini keke tounah vasi keil koa namumoni mulamu usil mengkatien keil onen Ahi marite, navong numai nakapil vituai ral min Iesu Kristo, nalei kilea keke tounah keil enek avi heisav enges. ✡ Mat 13:44,46; Luk 14:33 8 Ka roviteis tounah keil enek enges. Inau namundemi keke tounah sav vasi keil en moulien onak avi heisav enges. Veni navong numai mailea en Iesu Kristo, nalei kilea keke kei vi hetetamen imok mulin tounah sav vasi keil. Sakini, keke mousil kati, narivin tounah sav vasi keil eva suval tahul keke nusil kat Iesu Kristo hekeih imok. 9 Anatin, ek vati mok mapil revi vatal mini. Sakini, maluen koa nakuri en meten Ahi rokatei mun en longkatien onak enges en mengkatien keil. Vuo, kosa, nakur maluen en meten Ahi veni demkatien onak mul en Iesu Kristo. Anatin, Ahi mul san maluen min koakeil enges aling demkatien one en Iesu Kristo. ✡ Rom 3:21-22 10 Inau ek vati mok mailea Iesu Kristo ka mailea revi keihoen onen Ahi en moulien onak koa kei mum ral mini navong sakin Iesu Kristo moul eris ran matien. Ek vati mok makur tei mahien vasuval koa kei kuri, avasieni munak nimat hesuvali. ✡ Rom 6:3-5; 8:17; Kal 6:17 11 Veni, hemukonek, nakilea makur asa koa naling desien onak mul ien, keke, inau mun, nimoul eris ran matien. ✡ Umen 4:2; Rev 20:5-6
Selkatien keke rovaloh vakeih rovakur uite ten demkatien orer
12 Ka narvitentei keke inau namal tuai vuo nakur uite ten demkatien onak tuai. !Vuo! Namul nasak visi maloh vakeih keke makur uite enek vahi onak, veni Iesu Kristo mum keih keke vakur inau mahi onen. ✡ 1Tim 6:12,19; Umen 9:5-6 13 Tuak ka ahinkuli keil, nakilea keke narrokoltei veah uite ten demkatien onak. Ka namul namumon tounah tas, ek mul vobongen asa koa mul en eisiluk, ka namuloh keih vis keih keke makur asa koa mul mulamu enau. 14 Anatin, namul namuloh keih keke matokol keite ten lohlohien ten demkatien onak keke makur uite teni. Uite enek vi sakien koa nakilea mahina mato en out nesa veni Ahi vise nau mapil vatal min Iesu Kristo. ✡ 1Kor 9:24
15 Ir vasi koa romatu tuai en demkatien orer, rehekur vati rendemien koanik. Ka munak tei en kami akur rendemien sav usil tounah keil enek, Ahi houmon keil ilea revi anatinien teni. ✡ Mat 5:48; 1Kor 2:6 16 Ka koa hetetamen imok, rehousil kat anatinien koa Ahi vothot eni tuai min ir. ✡ Kal 6:16
17 Tuak ka ahinkuli keil, kami vasi miheapil vituai keke miheleisungein sakien ka rendemien keil onak. Ka mihousil kat koakeil amul aleisungein sakien keil koa milesi en moulien onomai. ✡ 1Kor 4:16; 11:1; 1Tes 1:7; 1Pit 5:3 18 Veni, suval koa naviteni min kami avong houlu tuai, ka navit risi ral min simetok, sakien keil onen meatin houlu arie lati keke avi vativieh ral min Iesu Kristo koa mat en aiveave. ✡ 1Kor 1:23; Kal 6:12 19 Sakini, Ahi hou lin keil, veni amusil kat envatien ten ave enges suval vi ahi one, ka tounah koa mal keke avamemou eni, keil amul avut keil veni suk. Anatin, keil amundem usil tounah keil ten out netan enges. ✡ Rom 16:18; 8:5-6 20 Ka ir, rovi horetan ten out nesa. Ka romul rorosin meatin ten mututien orer koa heka en out nesa, kei vi Asuv Iesu Kristo. ✡ Efes 2:6,19; Hib 12:22 21 En avong enek, kei hehiles aver ten out netan koa memeraus, ka houmon keil imai isuval aven ten hetetamenien. Kei houmoni hetal min vati keihoen koa kei mul sakin tounah vasi amul umai aval en hen.✡ Rom 8:29; 1Kor 15:43-53; 15:28

- Pilipae
- <
- 3
- >

✡3:1: Plp 2:18; 4:4

✡3:2: Sam 22:16,20; Rev 22:15

✡3:3: Rom 2:29

✡3:4: 2Kor 11:18

*3:5: Sen 17:1-27 mul viteni keke Ahi meng kat Ebraham keke ehon vasi keil koa avasi en vatiamal onen iha en vekahoi navong avong one outel (8) semau keke vatie lat hatkatien takeih onen ral mini.

✡3:5: Luk 1:59; 2:21; 2Kor 11:22; Umen 23:6; 26:5

✡3:6: Umen 9:1-2

✡3:6: Umen 8:3; 22:4; 26:9-11

✡3:7: Mat 13:44,46; Luk 14:33

✡3:9: Rom 3:21-22

✡3:10: Rom 6:3-5; 8:17; Kal 6:17

✡3:11: Umen 4:2; Rev 20:5-6

✡3:12: 1Tim 6:12,19; Umen 9:5-6

✡3:14: 1Kor 9:24

✡3:15: Mat 5:48; 1Kor 2:6

✡3:16: Kal 6:16

✡3:17: 1Kor 4:16; 11:1; 1Tes 1:7; 1Pit 5:3

✡3:18: 1Kor 1:23; Kal 6:12

✡3:19: Rom 16:18; 8:5-6

✡3:20: Efes 2:6,19; Hib 12:22

✡3:21: Rom 8:29; 1Kor 15:43-53; 15:28

© 2011 Wycliffe Bible Translators, Inc.